นายกรัฐมนตรี สั่งตั้งคณะกรรมการพิเศษ ดูแลการเยียวยาผู้บาดเจ็บและเสียชีวิต จากเหตุกราดยิงที่นครราชสีมา
นายกรัฐมนตรี สั่งตั้งคณะกรรมการพิเศษ ดูแลการเยียวยาผู้บาดเจ็บและเสียชีวิต จากเหตุกราดยิงที่นครราชสีมาพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกาโหม เปิดเผยว่า ที่ประชุมคณะรัฐมนตรี ครม. หารือเรื่องการเยียวยาผู้ได้รับบาดเจ็บและเสียชีวิต จากเหตุการณ์ที่จังหวัดนครราชสีมา ส่วนการหาสาเหตุจูงใจในการกระทำได้ให้ตรวจสอบ โดยต้องแยกว่า ในส่วนของโครงการจัดสรรที่ดินเพื่อสร้างบ้านพักของข้าราชการนั้น ถือเป็นเรื่องที่ดี เพราะต้องการให้ข้าราชการมีบ้านเป็นของตนเองและเป็นการดำเนินการตามกฎระเบียบตามลำดับ ส่วนเรื่องการหาผลประโยชน์ ก็ต้องตรวจสอบ โดยทางกองทัพบกดำเนินการอยู่และล่าสุดผู้บัญชาการทหารบกได้ออกมาชี้แจงแล้ว และเปิดให้ข้าราชการผู้น้อยมาร้องเรียนได้โดยตรง ยืนยันว่าจะต้องตรวจสอบดูแลทุกมิติ ซึ่งเหตุการณ์ครั้งนี้เป็นบทเรียนที่ทุกฝ่ายต้องนำไปแก้ไข เพื่อหาแนวทางป้องกัน ไม่ให้เกิดเหตุซ้ำอีก โดยเฉพาะตนเองเป็นห่วงพฤติกรรมเลียนแบบและการใช้โซเชียล ต้องไม่ส่งเสริมการเลียนแบบเหมือนต่างประเทศ ยืนยัน ว่าขณะนี้รัฐบาลได้ตรวจสอบดูแลอย่างเข้มงวด กับผู้ที่โพสต์ข้อความในลักษณะเลียนแบบการสร้างความรุนแรง สร้างความตื่นตระหนก ซึ่งจะต้องดำเนินคดีตามกฎหมาย ทุกคนต้องช่วยกันลดความรุนแรงและต้องสร้างบรรยากาศของการให้กำลังใจซึ่งกันและกันส่วนแนวทางการช่วยเหลือเยียวยา ขณะนี้รัฐบาลกำลังดูช่องทางที่จะสามารถช่วยเหลือเพิ่มเติม นอกจากเงินบริจาคและเงินสวัสดิการแต่ละบุคคลที่จะได้รับตามหน่วยงานต่างๆ ซึ่งต้องเป็นไปตามกฎหมาย ทั้งนี้นายกรัฐมนตรี สั่งตั้งคณะกรรมการพิเศษ ขึ้นมาดูแลช่วยเหลือเยียวยาเป็นพิเศษ ส่วนข้อเสนอทำบุญประเทศนั้น นายกรัฐมนตรี ระบุว่า ที่ จังหวัดนครราชสีมาก็ได้ดำเนินการแล้ว ทั้งในช่วงเย็นตนเองและคณะจะเดินทางร่วมในพิธีพระราชทานน้ำหลวงอาบศพและพิธีสวดพระอภิธรรมศพผู้เสียชีวิตจากเหตุการณ์ที่จังหวัดนครราชสีมา